
  Prolog


  Hun våkner på en smal seng. Hun er naken. Kroppen rister av kulde.


  Munnen føles som sand. Hun er tørst. Det dunker i hodet.


  Hun forsøker å røre hendene, men de sitter fast. Armene er strukket bakover, håndleddene bundet sammen og festet i en sengestolpe. I hvert fall tror hun det er en sengestolpe. Hun klarer ikke å se ordentlig, for hun får krampe i nakken når hun bøyer hodet bakover. Hun forsøker å røre på beina. Noe holder dem igjen. Hun løfter hodet litt opp fra madrassen. Føttene er bundet fast i den andre enden av sengen.


  Rommet er smalt og lite. Gardinene er trukket for, men hun skimter omrisset av månen gjennom det tynne stoffet. I det beskjedne lyset kan hun skjelne en kommode med tre skuffer, et fat, en pinnestol i hjørnet. Hun kan ikke huske at hun har vært her før.


  Er hun alene? Overlatt til seg selv? Han pleier ikke å la noen slippe så lett. Hun vrir hodet bakover, så langt smertene tillater. Skimter konturene av en halvåpen dør. Hun kremter. Venter. Kremter høyere. Venter. Kjenner hvordan hver fiber i kroppen spenner seg. Men stillheten er visst den eneste som kan høre henne.


  Hun presser anklene mot hverandre og forsøker å dra beina til seg. Trekker og presser. Presser og trekker. Rykker hardt. Mange harde rykk helt til det svir rundt anklene. Til noe varmt renner nedover på siden av den ene foten og hun forstår at hun blør. Hun lar føttene hvile og beveger på fingrene. Tauet rundt håndleddene virker løsere enn det på beina. Hun skyver hendene fra hverandre. Får litt avstand mellom håndleddene. Hun puster dypt inn. Hjertet slår fortere. Hun vrir på den høyre hånden og trekker armen mot seg. Det prikker og svir hele veien fra fingrene og ned til skuldrene, som om blodet er tilsatt etsende væske. Hun spenner fra med beina i fotgjerdet og forsøker å flytte kroppen oppover i sengen, men klarer det ikke. Det føles som om en kniv skjærer gjennom hoften, og hun blir liggende stille til det verste har gitt seg og hun igjen klarer å puste normalt.


  Hun trekker hendene i retning hodet. Tauet flytter seg mot fingerknokene, og hun kan bevege den ene hånden litt friere. Hun lirker mer. Vet ikke hvor lenge hun holder på, men millimeter for millimeter lykkes det henne å flytte tauet videre oppover til høyrehånden er fri og hun samtidig kan dra til seg den venstre.


  Hun setter seg opp i sengen og masserer håndleddene. Idet hun bøyer seg frem for å løsne beina, ser hun sorte prikker foran øyene. Magen føles med ett tykk. Som om innvollene er hovnet opp. Hun bøyer seg brått utover sengekanten og brekker seg.


  Det kommer ikke noe. Ikke engang magesyre. Det er for lenge siden hun har spist.


  Hun blir sittende rett opp og ned en god stund før hun gjør et nytt forsøk på å nærme seg tauet nede ved føttene. Kniven i hoften kommer tilbake, likevel fortsetter hun å bevege seg til fingrene når knuten. Den er hardt knyttet. Magen protesterer, og hun retter seg opp og puster. Bøyer seg frem igjen og presser to fingertupper inn mot midten av knuten. En negl gir etter og presses bakover. Det gjør vondt, og hun trekker hånden brått til seg. Hun svelger. Lener seg frem og bytter hånd slik at andre fingre gjør arbeidet med å presse en åpning i knuten. Hun vipper knærne litt ut til siden for å komme bedre til. Tauet skjærer seg inn i anklene, og hun ser en flekk av blod vokse mot det lyse lakenet.


  Endelig greier hun å få en finger gjennom knuten, og det lykkes henne å løsne den midtre delen så mye at hun kan gi bedre rom til anklene. Hun griper tauet bak føttene, og ved hjelp av tomlene greier hun å smette det rundt hælene.


  Hun setter føttene på gulvet. Blir sittende og støtte seg med hendene på sengekanten mens hun dreier forsiktig på anklene. Reiser seg og går mot døren. Må lene seg mot dørkarmen og hvile.


  Stuen utenfor er tom. Hun snubler nesten i teppet på gulvet. Over et armlene ligger et pledd, og hun går bort og tuller det rundt den nakne kroppen.


  Gjennom det store stuevinduet ser hun trær. Mange trær.


  Hun går ut på kjøkkenet. Ut i gangen. Kjenner på ytterdøren. Den er låst. Hun ser seg om etter nøkkelen. Det henger en gammel anorakk på en av knaggene. Hun undersøker alle lommene. Åpner et lite nøkkelskap.


  Ingen nøkkel.


  Telefon. Hun må komme seg til en telefon.


  Hun går bort til verandadøren. Den kan åpnes fra innsiden uten nøkkel. Hjertet slår fortere.


  Hånden som ikke holder pleddet skjelver idet hun tar tak i den lille hendelen. Metallet er kaldt mot fingrene. Hun går noen skritt ut på terrassen og trekker luften inn i dype åndedrag.


  En lyd.


  Hun går noen skritt lenger frem på treplattingen.


  Lys. Hun ser lys komme til syne nede på veien et sted.


  Og hun hører den tydelig nå. Motorduren.


  Hun drar pleddet tettere om seg og tar noen skritt vekk fra plattingen. Føttene treffer skogbunn. Steiner. Røtter. Hun kjenner at kjevene strammer seg hver gang en fot treffer bakken. Hun forsøker å løpe, men kroppen lystrer ikke. Likevel kommer hun seg fremover. Registrerer lyden av bilhjul mot grus på veien rett nedenfor.


  Idet hun runder hushjørnet, smeller en bildør igjen et sted bak henne.


  Han er tilbake.


  Lyden av skritt. Hun gjemmer seg raskt bak en trestamme. Lungene føles for små. Tvinger seg til å puste gjennom nesen for ikke å lage for mye lyd.


  En nøkkel settes i låsen, og hun hører lyden av skritt mot gulvet der inne. Om noen sekunder vet han at hun er borte.


  Hun skynder seg videre innover i skogen. Noe skarpt skjærer seg inn i hælen. Hun snubler. Slår hodet mot bakken. Alt går rundt. Hun hører harde skritt mot den lille trappen utenfor inngangsdøren. Skrittene kommer mot skogen. Mot henne.


  Det lukter stramt fra armhulene, og hun kjenner en sur smak komme opp i munnen. Hun stabler seg på beina og tar noen små skritt videre innover. Forsøker å bevege seg lydløst. Vekk fra lydene bak seg. Vekk fra ham. Pleddet henger seg opp i en grein. Glir av henne. Hun fortsetter uten.


  Raske skritt. Han nærmer seg nå. En kvist treffer henne i øyet, og det unnslipper henne et klynk. Hun hører at han skifter retning og forstår at han vet hvor hun befinner seg. Hun synker ned bak en busk. Legger armene rundt knærne og gjemmer ansiktet ned mot magen.


  Så er han der.


  Løfter henne opp etter håret. Legger to hender rundt halsen hennes og kaster henne hardt inn mot en trestamme. Barken skjærer inn i huden på ryggen. Hun glipper med øynene og ser knyttneven komme. Den treffer henne i magen. Det er som om all luft blir presset ut av henne.


  Hun forsøker å konsentrere seg om den metalliske smaken i munnen.


  Han griper rundt livet hennes og løfter henne opp slik at hun blir hengende inn mot ham. Hun orker ikke gjøre motstand. Det er over.


  Pusten hans lukter tobakk. Hun forsøker å vende hodet bort. Ned mot bakken. Beltespennen hans skjærer seg inn i huden på magen hennes. Idet han går opp de tre trappetrinnene til inngangsdøren, tar han tak i håret hennes og trekker hodet hennes bakover til det kjennes som om nakke­virvlene skal brekke tvert av.


  Han tar tre lange skritt inn i stua og slenger henne ned på stuebordet. Når ryggen treffer bordkanten hører hun et smell fra ett eller flere ribbein. Han bøyer seg over henne.


  –Jævla fitte, hvisker han tett mot ansiktet hennes.


  Han retter seg opp og løsner beltet. Drar ned glidelåsen i buksen. Legger en stor neve rundt halsen hennes.


  Øynene hans viser ingenting. Ikke raseri. Ikke forakt.


  De er døde.


  Hun vet hva som venter.


  Hun håper bare at det går fort.

  –Nå, unge dame, hvordan føles det å være en av gutta?


  Wilma kaster et hurtig blikk bort på Ivar Stensaasen, lederen av Seksjon for organisert kriminalitet, eller Orgkrim, som de kaller den. Hun gjør seg ferdig med kopiene ved den lille kopimaskinen på forkontoret hos visepolitimestrene. Legger dem i en ryddig bunke, drar en hårstrikk av det ene håndleddet og samler de lange krøllene i en stram hestehale.


  –En av gutta, du liksom, svarer hun. –Ser jeg sånn ut?


  Den velbrukte kaffetrakteren i hjørnet gir fra seg noen surklende lyder, og hun merker at Ivar Stensaasen kikker på henne mens han skjenker en kopp kaffe. Uten nevneverdig besvær flytter han sine litt for mange kilo tett opp på siden av henne. Han legger en arm rundt skulderen hennes og trekker henne inntil seg. Skjorten er ustrøket, men lukter nyvasket.


  –Det er jammen godt vi har fått litt kjønnskvotering i gruppa.


  –Kjønnskvotering? Er du morsom?


  Hun rykker seg ut av grepet.


  –Slapp av, Wilma. Jeg bare tuller.


  Hun ser opp på ham.


  Hun vet jo det.


  Hun må lære seg å slappe av.


  Egentlig vet hun å gjøre det beste ut av det. Av det meste. Det er bare det at hun er litt nervøs. Fingrene klemmer om notatet hun har skrevet.


  –Hold fingra av fatet, Stensaasen!


  Visepolitimester Per Corneliussen sitter i den lille, røde hjørnesofaen og betrakter seksjonssjefene etter hvert som de strømmer til. Den ene armen hviler på sofaryggen. I hjørnet bak ham står en diger kaktus. Wilma husker hvordan de lange piggene stakk i nakken første gang hun dumpet ned i sofaen.


  –Dere må skjerpe dere nå som det er damer blant oss, sier han og blunker til Wilma.


  Hun smiler tilbake.


  I det samme blir hun oppmerksom på sin egen overordnede, visepolitimester Tone Bylien, på dørstokken mellom kontoret og forværelset.


  –God morgen, hilser Wilma med smilet liggende løst i stemmen.


  –Tar du med pappkrus til oss? sier Bylien.


  Hun nikker mot skuffen der pappkrusene ligger. Wilma griper kopiene og notatboken, går bort til skuffen og plukker med seg en passende mengde. Så skynder hun seg etter de andre, som i mellomtiden har forflyttet seg til møterommet i enden av korridoren.


  Det er bare to uker siden hun begynte som leder på Seksjon for volds- og seksualforbrytelser. Den første morgenen møtte hun opp i altfor god tid, livredd for å komme for sent, bare for å oppdage at det var stille overalt.


  Nå smiler hun ved tanken på hvordan hun den første dagen tok et ærbødig skritt over terskelen til nettopp dette rommet. Hvordan hun stod musestille i politimesterens møterom og hørte seg selv puste. De kremhvite veggene virket så nøytrale at hun fikk fornemmelsen av at de hadde avlagt taushetsløfte om alt som ble sagt og gjort der inne.


  Da hun tok sine første skritt inn i rommet, runget skoene mot parketten. Hun listet seg instinktivt videre på tærne bort til nærmeste stol. Mens hun stod der, kom Tone Bylien susende inn, med sko som ikke var redde for å lage lyd, og med to store kanner kaffe. Hakk i hæl fulgte alle seksjonssjefene, som en flokk måker som kjente lukten av fiskeslo.


  Wilma setter fra seg pappkrusene midt på langbordet. Idet hun trekker stolen ut fra bordet, kremter det forsiktig bak henne. Hun snur seg og ser en av stasjonssjefene stå med utstrakt hånd.


  –Ronny Syvertsen, Majorstua politistasjon. Vi har visst ikke hilst. Jeg har vært på ferie.


  Hånden hans er klam.


  –Wilma Lind. Jurist. Påtaleleder ved oslopolitiet siste åtte år.


  Hun trekker hånden til seg.


  –Velkommen, sier han og bukker så hentesveisen sprekker opp på skallen. –Det ser ut til at det er ledig ved siden av deg?


  Uten å vente på svar dumper han ned på stolen ved siden av henne.


  –God morgen, sier Corneliussen og folder hendene bak nakken. –Noen som har noe å si til at Vålerenga slo Brann i går?


  Seieren ligger tjukt i smilet hans, og Stensaasen hytter med neven.


  Wilma fingrer litt nervøst med notatet hun har skrevet, begynner å tvile på om hun bør dele det ut. Så griper hun pappkruset og skjenker i kaffe. Snuser inn kaffeduften. Tar et par slurker og lar koffeinet gi næring til selvtilliten som hun har mobilisert siden hun i går kveld skrev notatet. Da hun bestemte seg for at notatet burde være første punkt på morgenmøtet.


  –Wilma? Har du noe til fellesskapet? Corneliussen ser på henne.


  Hun skvetter til, skamfull over ikke å ha fanget opp at informasjonsrunden rundt bordet har begynt.


  –Vi har hatt noen stygge overfallsvoldtekter i Oslo den siste tiden, sier hun mens hun deler ut det hun har skrevet. –Det er både fullbyrdede voldtekter og forsøk. Til sammen seks anmeldelser på to og en halv måned.


  Hun trekker pusten og svelger.


  –Kvinnene opplever møtet med politiet som et nytt overgrep. Jeg synes ikke vi tar dette så alvorlig som vi burde.


  Hun kikker på ansiktene rundt bordet og ser deretter spørrende opp mot enden av bordet hvor Bylien og Corneliussen sitter.


  –Skal jeg vente til dere har fått lest gjennom?


  –Nei da, nei da. Corneliussen vifter med den ene hånden uten å se opp.


  –Overfallsvoldtekter skjer ute, sier Wilma. –De begås oftest av ukjent gjerningsperson.


  –Dette vet vi, sier Bylien og skyver notatet fra seg.


  –Rask sporsikring er av vesentlig betydning for straffesaken, både spor på kvinnen og spor fra åstedet. Blod. Sæd. Spytt. Hår.


  –Hvor er det du vil med dette? spør Corneliussen.


  –Det som opprører meg, er at vi sist uke erfarte at det ikke ble rykket ut på en anmeldt overfallsvoldtekt fordi kvinnen hadde anmeldt voldtekt før, sier Wilma og ser seg rundt bordet. –Ville vi unnlatt å rykke ut til et ransåsted dersom innehaveren hadde anmeldt ran tidligere?


  –Jentene bør først lære å passe litt bedre på seg selv, mumler Syvertsen ved siden av henne og drar en flat hånd over hentesveisen. –Drikke mindre og ikke bli med hvem som helst hjem.


  Wilma kjenner hun blir varm i ansiktet.


  –Det er da en menneskerett ikke å bli voldtatt, sier hun og snur seg mot ham.


  –Vi bør vel ikke overdrive faktorene her, sier Corneliussen. –De fleste voldtekter er svært vanskelige bevismessig. Det er det dette handler om.


  Han lener seg tilbake og stryker hånden over de mørke skjeggstubbene.


  –Jeg har ikke penger til å gjøre Wilmas jobb, sier Syvertsen.


  –Ingen har spurt deg om penger, sier Wilma. –Men er dere enig med meg i at vi bør bli bedre?


  Kollegaenes ansikter er vendt mot bordplaten.


  Det er ikke mulig å vite om de er med eller mot henne.


  Hun kaster et raskt blikk bort på Tone Bylien, som tegner kruseduller på notatet.


  Corneliussen folder hendene foran seg på bordet. Ansikts­fargen er gusten. Det ser ut som om han har holdt seg innendørs siden forrige sommer. Han ser på Bylien.


  –Vi bør nok være mer kritiske til hvilke saker vi bringer opp på dette nivået, sier Bylien og legger pennen fra seg uten at den lager lyd.


  Wilma ser forbauset på henne.


  –Hvor skal vi diskutere dette hvis vi ikke skal diskutere det her? Vi må jo kunne tenke høyt sammen? Og legge bort noen fordommer, føyer hun til og snur seg på nytt mot Syvertsen.


  Corneliussen plasserer albuene på bordet og spiller fingertuppene mot hverandre.


  –Tiden løper fra oss, sier han. –Er det noe å melde fra Orgkrim siste døgn?


  –Dere har ikke gitt meg noe svar, sier Wilma.


  –Har vi ikke?


  Corneliussen sender henne et kort, lite smil. Det er så vidt hun fanger det opp.


  –Vi har jobbet med en litt spesiell sak, sier Stensaasen. –Det kom inn et nødanrop til Operasjonssentralen i slutten av forrige uke. Ifølge loggen snakket kvinnen engelsk, hun virket panisk og ropte he is going to … før det høres som om noen river telefonen ut av hendene hennes. Det høres et skrik og please don’t Lud… før forbindelsen blir brutt.


  –Hvor kom samtalen fra? spør Wilma.


  –Den slo inn på en basestasjon i nærheten av Vålerenga. Lenger kom vi ikke.


  –Politidistriktet har fått en kopi av en savnetmelding, sier Bylien og skyver et dokument over til Stensaasen. –Den kom via Kripos. Tre kvinner er savnet. De er fra Georgia alle tre. Bare ungjentene, atten, nitten og tjueto år gamle. De fryktes utsatt for menneskehandel.


  Etter møtet går Wilma bortover den lange, smale gangen i sjuende etasje. Linoleumen er gul. Gul sone. Nede hos henne er linoleumen rød. Rød sone. I tillegg har politihuset blå og grønn sone. Farger som hjelper folk å finne frem i det enorme bygget. Arkitekten bak politihuset lot publikumshallen være åpent rom, slik at den kan sees fra alle etasjene, nesten som et atrium. Akkurat der veggen slutter og hun kan se ned i publikumshallen i første etasje og øynene hennes treffer byen gjennom de store vinduene, går det en liten iling gjennom kroppen.

  Wilma banker forsiktig på døren til Tone Bylien og blir vinket inn når visepolitimesteren er i ferd med å avslutte en telefonsamtale. Kontoret er elegant innredet. En svak duft av Dior-parfyme sitter i veggene. Wilma setter seg i en av de to stolene i lyst skinn som står rett innenfor døren. Prisen er definitivt ikke innenfor statens normer for innkjøp. På det lille, blanke glassbordet står en vase med friske, langstilkede røde roser. Høyt oppe på veggen mot korridoren henger en bøddeløks. Wilma ser på det lange treskaftet og på det store, tunge bladet. Eggen måler nok opp mot førti centimeter.


  –Hvordan går det med deg? Wilma, sier Bylien. Hun retter på et hårstrå som muligens ligger feil i den snauklipte, kritthvite frisyren. –Begynner du å få et visst overblikk?


  –Absolutt, svarer Wilma. –Men det er fortsatt mye å sette seg inn i.


  –Det er to uker siden du begynte, er det ikke?


  Uten å vente på svar flytter Bylien blikket ut av vinduet.


  –Vi hadde mange godt kvalifiserte søkere til stillingen din, fortsetter hun. –Og mange ukvalifiserte. Flere fremviste ikke den minste kjennskap til hvilke styringsdokumenter som er sentrale i jobben. Sånt opprører meg. Vis organisasjonen at du har respekt! Det er det eneste som betyr noe.


  De grønne øynene hennes smalner til to streker, og Wilma tørker hendene diskré på skjørtet.


  –Du, Bylien …


  –Kall meg Tone. Etternavn skaper så stor avstand. Synes du ikke?


  –Tone.


  Wilma kaster et nytt blikk på skarprettervåpenet på veggen.


  –Jeg tror ikke vi greier å holde oss innenfor angitte budsjettrammer.


  –Du har ikke noe valg. Overskridelser godtas ikke.


  Tone trekker lett i begge mansjettene på uniformsskjorten.


  –Jeg trenger nok litt hjelp …


  –Snakk med noen på Økonomikontoret.


  –Ja vel … Og Økonomikontoret, hvor holder det til?


  *


  Seksjonen er konkurs, og Tone vil ikke høre.


  Wilma legger hendene i fanget og lar blikket gli over kontoret.


  De rutete gardinene i oransje, rødt og sort bør hun ta ned snarest mulig. I bokhyllene ligger det stabler med gamle ringpermer som har blitt skjeve og uhåndterlige. Permene gir fra seg en svak lukt av gamle papirer, en ørliten dunst av foreldete instrukser og referater, samlet pent etter årstall. Alt i overbevisningen om at ingenting kan kastes. De gråhvite veggene har flere spikerhull etter hyller som er fjernet. Noen steder sitter skruene igjen i veggen. Heldigvis rakk forgjengeren å kjøpe inn et nytt møtebord og åtte stoler. Hvis hun får tid til uka, skal hun kjøpe noen potteplanter. De to som ble etterlatt i vinduskarmen var i enda verre forfatning enn kontoret.


  Hun snur seg mot skjermen igjen. Adresserer notatet til visepolitimester Tone Bylien og begynner å skrive.


  Seksjonen har for lite penger. Dette vil gå utover oppklaring av drap og voldtekter.

  –Ny overfallsvoldtekt, sier Anna.


  Wilma ser på den lille, spinkle kvinnen som på sokkelesten neppe oppfylte opptakskravene til høyde på Politihøgskolen. Anna Torén. Politioverbetjent på Avsnitt for seksualforbrytelser.


  –Ung jente i slutten av tenårene. Hun sitter nede på krimvakta sammen med faren. Han nekter å la henne avhøres før han har snakket med deg.


  –Jeg blir med deg ned, sier Wilma.


  Sunniva Dahl sitter ytterst på den ene stolen med stramme kjevemuskler og et fjernt blikk som skvetter unna når Wilma rekker frem hånden for å hilse. Den ene siden av ansiktet er hovent. Rundt halsen har hun tvunnet et lite silkeskjerf som ikke helt lykkes med å skjule riper etter noe som kan være en kniv eller et annet stikkvåpen. Armene ligger knyttet foran kroppen. Hendene synes å ha samme skader som halsen.


  –Min datter er voldtatt og nesten drept, sier faren. –Jeg forventer at dere gir saken full oppmerksomhet og finner den som gjorde dette.


  Faren er svært pen. Han har et ansikt hvor knoklene kan skimtes under huden. Håndtrykket er fast og varer akkurat lenge nok til å la henne forstå at han har nettverk og makt bak ordene.


  –Vi tar alle overgrep på det dypeste alvor, sier Anna og presenterer seg.


  Faren sender Anna et kort nikk før han forteller dem alt han vet om oppklaringsprosenten på voldtekter i Oslo de siste årene.


  –Min datter hadde ingen seksuell erfaring før denne voldtekten, sier han og setter øynene i Wilma.


  Hånden hans glir inn på innerlommen, og han rekker Wilma et visittkort som viser at han er seniorpartner i et av byens mest velrenommerte advokatfirmaer. Wilma putter kortet i brystlommen på uniformsskjorten mens hun betrakter den unge jenta. Tuppen på de hvite joggeskoene hennes berører gulvet og minner om føtter som er plassert i startblokker.


  –Vi er skikkelige mennesker, sier faren.


  Det rykker i hele kroppen til Sunniva.


  Wilma lurer på hvor mye de har snakket sammen før de kom til politiet.


  –Det er svært viktig at vi så raskt som mulig får tatt et avhør av din datter, sier hun. –Hun sitter på vesentlige opplysninger av betydning for saken.


  –Vi har gitt alle opplysningene i anmeldelsen, svarer faren mens han stiller seg bak stolen til datteren og legger hendene på skuldrene hennes. Han gjør et kast med hodet i retning av brevet som ligger på bordet foran dem. Wilma tar et lite skritt mot ham og legger en hånd på armen hans.


  –Det tviler jeg ikke på. Vår erfaring er imidlertid at vi gjennom et grundig avhør kan få voldtatte kvinner til å huske mer enn de tror at de gjør.


  –Påstår du at vi holder opplysninger tilbake, politiinspektør? Farens stemme er med ett dirrende. –Min datter er … hun … Gråten kryper inn i stemmen hans. –Hun overlevde så vidt.


  –Vi forstår, svarer Wilma lavt. –Men vi må gjøre jobben vår. Din datter er atten år. Jeg anbefaler at hun får forklare seg uten foresatte til stede.


  Det er helt stille i rommet. Wilma får en følelse av at noe er i ferd med å eksplodere, og hun rykker til idet faren retter seg opp.


  –Greit, hvisker han og går noen skritt rundt i det lille rommet. –Greit, gjentar han. Stemmen har fått tilbake sin styrke. –Men hvis min datter får ytterligere traumer etter avhør hos dere, kommer jeg til å saksøke hver eneste en av dere.


  Han bøyer seg ned mot datteren. Hvisker noe til henne.


  Sunniva snur hodet langsomt mot faren.


  –Ingenting kan bli verre nå, mumler hun og stirrer tomt på hendene sine.


  *


  Bjarne Larsen, mangeårig leder av Voldsavsnittet, lener seg over bordet.


  –Du kan’ke komma her og kommandere meg til å spare penger. Vi står med arbeidsoppgaver oppover øra!


  Wilma ser på ham. Det blinker i gulltannen hans når han snakker. Men det er ikke fordi han smiler.


  –Folka mine står på hele tia, både kvelder, helger og ferier. Jeg har ikke én for mye!


  Han skyver regnskapsarkene vekk fra seg og tilbake til Wilma.


  –Jeg vil vite hva du kan bidra med, sier hun og skyver papirene tilbake til ham.


  –Det er jo ikke vi som bestemmer hvor mange saker som blir anmeldt, sier Anna og rynker pannen. –Vi må jo bare ta imot og etterforske det som kommer inn.


  Wilma ser fra Anna til Bjarne.


  –Vi greier ikke å spare og samtidig oppklare alle voldtektene, fortsetter Anna.


  Bjarne klør seg hardt i pannen, som om han vil skrape vekk hele møtet.


  –Kan’ke sitta her lenger og kaste bort tia. Jeg har en jobb å gjørra. Det har nettopp meldt seg en fyr i vakta. Sier at han har drept ei dame.


  Wilma ser på ham.


  –Står vi overfor et nytt drap?


  –Vet da faen. Vi må snakke med ham. Ifølge førstebetjent Baardsen, avsnittets mest erfarne, er han en kjenning av politiet. Dere kan jo hjelpe oss, dere som er fulltallige, sier han henvendt til Anna før døren smeller igjen bak ham.


  –Vi har ikke kapasitet til å jobbe med Voldsavsnittets saker, sier Anna og samler sammen papirene.


  Wilma ser etter Bjarne.


  –Den virkelige motivasjonskraften min ligger i å oppklare voldtektssaker, fortsetter Anna. –Det er ingenting som gjør meg så sint som overgrep. Hun snur brått på hodet og ser på et punkt langt utenfor vinduet.


  Wilma lurer på hva hun ser der ute.


  *


  Wilma lar det kalde vannet fra farrisflasken gli nedover strupen og forsøker å samle tankene. En skarp vårvind kommer inn fra det åpne vinduet. Hun strekker ut armen og drar vinduet til seg. Overfallet på Sunniva er det sjuende overfallet på kort tid. En eller flere overgripere herjer der ute, og det er hennes ansvar å finne dem. Hun åpner øynene og søker opp operasjonsleders internnummer. Slår fire siffer og venter på svar.


  –Hva forventer dere av oss, vil operasjonsleder vite.


  –Jeg vil gjerne at dere er oppmerksomme på jenter som går alene om kvelden og natten, sier hun. –Det skjer mer enn narkotikahandel i byen. Patruljene bør være oppmerksomme.


  –Har du beskrivelse av gjerningsmannen?


  –Vi snakker om å forebygge, ikke pågripe, svarer hun. –Jentene i byen må kunne føle seg trygge.


  Etter at hun har lagt på, blir hun sittende og stirre på regnværet som ligger i små, tette regndråper på den skitne vindusruten. Mens etterforskerne hennes jobber med voldtekter, virker resten av distriktet mest opptatt av narkotika, tyverier og ordensforstyrrelser. Hun åpner e-postboksen og går løs på posten som har hopet seg opp.


  *


  –Hvordan går det?


  Visepolitimesteren står i døren. Tone Bylien. Tone.


  –Så hyggelig med besøk, sier Wilma og strekker ut hånden i en inviterende bevegelse.


  Tone tar plass på en av stolene på den andre siden av skrivebordet og setter øynene i Wilma. Hun åpner munnen og lukker den igjen.


  De bitte små rynkene på overleppen er svakt synlige.


  –Har dere noen som helst opplysninger om hvem gjerningsmannen er, eller hvor han kommer fra? spør Tone omsider.


  Et øyeblikk forstår ikke Wilma hva hun mener.


  –Du tenker på patruljene ute?


  –Du har ringt operasjonsleder, sier Tone.


  –Vi har laget et oversiktskart der vi har plottet inn de siste sju overfallene, svarer Wilma. –De er sentrert i områdene rundt Grünerløkka og begått mellom klokka 23.30 og 05.00 om natten. Med unntak av den sist anmeldte voldtekten.


  –Så tidlig i saken blir dette lite håndfast for patruljene, innvender Tone. –Operasjonsleder må ha mer.


  –Det er jo ikke poenget! Tenk om vi kunne være oppmerksomme på jenter som enten er beruset eller har kommet for sent til nattbussen. Patruljene kan kjøre dem til nærmeste taxi.


  En liten stund synes Wilma hun kan lese i øynene til Tone at hun blir litt usikker.


  –Dette vil kunne forebygge …


  –Tanken er muligens god, medgir Tone. –Men jeg har stanset din beordring. Du kan ikke beordre patruljene fra din posisjon. Du må gå veien om oss. Visepolitimestrene.


  Hun reiser seg og går.


  Wilma lukker øynene.


  Hun øynet et ørlite håp.


  Nå er hun tilbake ved start.

